Všetkým vedúcim VOJ

**Usmernenie**

vzhľadom k výskytu vysoko závažnej, nákazlivej vírusovej chorobe Slintačka a krívačka (SLAK) vydávam tieto mimoriadne núdzové opatrenia, ktoré Vás žiadam zabezpečiť v rámci svojej pôsobnosti:

* V inkrimovanej oblasti, okres Komárno a Dunajská Streda, **pozastavujem**, do zrušenia nariadení ŠVPS SR, priamy výkon kontroly úžitkovosti. V súlade so zmluvou na výkon kontroly úžitkovosti je možné realizovať prepočet, alebo po dohode s chovateľom spracovať on line výsledky, ktoré nám chovateľ poskytne z dojárne.
* V ostatných okresoch Slovenska obmedziť vstup do chovoch **len na čas nevyhnutný** na výkon kontroly úžitkovosti.
* Pri vstupe do chovu, alebo odchode z chovu hovädzieho dobytka, oviec, kôz a ošípaných dodržujte hygienické opatrenia potrebné na zníženie rizika šírenia vírusu slintačky a krívačky. Zabezpečte pre zamestnancov jednorazové obleky. Je potrebné vo zvýšenej miera zabezpečiť odevný poriadok tak, aby sa vylúčil vstup do chovov v rovnakom odeve. V prípade pozitívnych chovov je potrebné použitý odev zlikvidovať. Jednorazové odevy je potrebné zabezpečiť v dostatočnom množstve pre každého pracovníka.
* Ak chovateľ z dôvodu zverozdravotných opatrení obmedzil vstup do chovu len nevyhynutým osobám, postupujte ako v prvom odstavci – prepočet, resp. on line spracovanie výsledkov.
* Na základe požiadavky riaditeľa Zväzu chovateľov mäsového dobytka zabezpečte výkon kontroly úžitkovosti u dojčiacich kráv len na základe on line dát od chovateľov, ktoré zväz bude akceptovať v plnom rozsahu.

Verím, že svojim profesionálnym prístupom prispejeme k zamedzeniu šírenia tohto nebezpečného ochorenia a chovateľom, napriek obmedzenému výkonu kontroly úžitkovosti, poskytneme dostatok užitočných informácii.

Ing. Štefan Ryba, PhD.,v.r.

riaditeľ PS SR, š.p.

**Mimoriadne núdzové opatrenie – slintačka a krívačka 2025**

Dátum publikácie: 21. marca 2025, na základe § 6 ods. 5 písm. a) a § 34 ods. 1 písm. b) zákona č. 39/2007 Z. z. o veterinárnej starostlivosti v znení neskorších predpisov týmito mimoriadnymi núdzovými opatreniami s platnosťou a účinnosťou od 21. 3. 2025 do odvolania

**Je zakázané na území celej Slovenskej republiky**

1. akékoľvek premiestňovanie hovädzieho dobytka, oviec, kôz, ošípaných a iných párnokopytníkov vrátane farmovej zveri (ďalej aj „vnímavých zvierat“) okrem nevyhnutnej prepravy v rámci toho istého chovu. Tento zákaz sa vzťahuje aj na akékoľvek premiestňovanie vnímavých zvierat z iných štátov do SR a z územia SR do iných štátov;
2. medzinárodnú prepravu, resp. tranzit hovädzieho dobytka, oviec, kôz, ošípaných a iných párnokopytníkov cez územie okresov Komárno a Dunajská Streda. V prípade ostatných okresov je medzinárodná preprava s nakládkou a vykládkou mimo územia Slovenskej republiky možná len bez zastavenia a vykládky na území Slovenskej republiky s uprednostnením hlavných cestných ťahov;
3. akékoľvek premiestňovanie zvierat cez hraničné prechody Rusovce / Čunovo – Rajka (cestný prechod), Medveďov – Vámosszabadi, Komárno – Komárom a Štúrovo – Esztergom;
4. organizáciu všetkých hromadných podujatí, trhov, výstav a zvodov hovädzieho dobytka, oviec, kôz a ošípaných a iných párnokopytníkov;
5. vstupu nepovolaných osôb do chovov hovädzieho dobytka, oviec, kôz, ošípaných a iných párnokopytníkov vrátane farmovej zveri.

**Je nariadené na území celej Slovenskej republiky**

1. používať pri vstupoch do budov a výstupoch z budov na ustajnenie hovädzieho dobytka, oviec, kôz a ošípaných a iných párnokopytníkov vrátane farmovej zveri a do samotného chovu vhodné prostriedky na dezinfekciu;
2. osoba vstupujúca do chovu alebo opúšťajúca chov hovädzieho dobytka, oviec, kôz a ošípaných a iných párnokopytníkov vrátane farmovej zveri musí dodržať hygienické opatrenia potrebné na zníženie rizika šírenia vírusu slintačky a krívačky a všetky dopravné prostriedky opúšťajúce chov pred opustením chovu dôkladne dezinfikovať;
3. čistenie, dezinfekciu a podľa potreby dezinsekciu a ošetrenie dopravných prostriedkov a iných vozidiel a vybavenia, ktoré boli použité na prepravu hovädzieho dobytka, oviec, kôz a ošípaných alebo iných druhov zvierat vrátane farmovej zveri alebo materiálov, ktoré môžu byt‘ kontaminované, napríklad telá zvierat, krmivo, hnoj, hnojovica a iné, čo najskôr po kontaminácii;
4. bezodkladne hlásiť podozrenie na chorobu s príznakmi slintačky a krívačky na príslušnú regionálnu veterinárnu a potravinovú správu;
5. uhynuté zvieratá likvidovať výlučne v spracovateľskom zariadení (kafilérii);
6. uzatvorenie všetkých zariadení na vystavovanie zvierat verejnosti vrátane zoologických záhrad a cirkusov, v ktorých sú držané vnímavé zvieratá.